Foto's: Bekende motorman se versameling opgeveil | Maroela Media
Die 1958-Mercedes-Benz 300 Dora W189. (Foto: Verskaf)
Wyle Louis Coetzer se private versameling van meer as 140 klassieke motors word Saterdag in Johannesburg opgeveil.
Coetzer was een van die grootste motorversamelaars in die land en sy indrukwekkende versameling sluit in 'n verskeidenheid Amerikaanse klassieke motors uit die 1950's en 1960's, kragmotors en 'n hele paar Mercedes-Benz-versamelstukke – een van Coetzer se groot gunstelinge.
Kevin Derrick, uitvoerende hoof van Creative Rides, sê een van die motors wat Coetzer veral na aan die hart gelê het en waarmee hy oor die jare heen talle toekennings verower het, is 'n 1958-Mercedes-Benz 300 Dora W189.
"Hierdie vierdeur- luukse motor was destyds die vlagskip van die handelsmerk en bied funksies wat dit in regstreekse markkompetisie met luukse handelsmerke soos Rolls-Royce plaas."
Nóg 'n merkwaardige item op Saterdag se veilinglys is die 1953-Mercedes-Benz 300 Adenauer W186 – 'n model wat vroeër jare veral gewild onder staatshoofde was.
"Hierdie motors was hul tyd ver vooruit en het selfs in die 1950's aan kopers opsionele funksies soos VHF-selfone en dikteermasjiene gebied."
Ander voorbeelde van Coetzer se uitsonderlike Mercedes-Benz-modelle op die veiling sluit in:
'n 1967-Mercedes-Benz 230S Fintail-stasiewa, vermoedelik die enigste model in Suid-Afrika;
'n 1957-Mercedes-Benz Ponton 109-stasiewa, vermoedelik die enigste model van hierdie soort in Suid-Afrika;
'n 1964-Mercedes-Benz Coupe 220SE.
Coetzer se versameling is egter nie tot luukse Duitse motors beperk nie.
"Oom Louis se belange was baie wyd en dit is baie duidelik uit die verskeidenheid voertuie wat Saterdag op die veiling aangebied sal word," sê Derrick.
Van die ander motors op die veiling sluit in:
verskeie Chevrolet Impalas en Belairs;
'n 1959-Chevrolet Kingswood-stasiewa
'n 1958-MG Magnette;
'n 1962-Pontiac Parisienne-afslaankapmotor;
'n 1979-Chevrolet Corvette.
Louis Coetzer se 1979-Chevrolet Corvette. (Foto: Verskaf)
Joff van Reenen, uitvoerende hoof van High Street Auctions, sê daar word 'n groot opkoms by die veiling verwag. Die veiling sal omstreeks 11:00 by die Posthouse Centre in Sandton afskop.
Die motors word regstreeks, aanlyn en telefonies opgeveil.
Bieërs uit al nege provinsies in Suid-Afrika is reeds vooraf geregistreer terwyl talle internasionale bieërs uit Noord-Amerika, Suid-Amerika, Europa, die Verenigde Koninkryk, die Midde-Ooste en ander lande in Afrika aan die veiling sal deelneem.
Die veiling van Coetzer se indrukwekkende versameling word deur sy drie kinders ter nagedagtenis van hul ouers aangebied.
Die virtuele veiling sal op High Street Auctions se app asook Zoom plaasvind.
1964 Mercedes Benz Coupe 220SE (002)
Snaaks, sekerlik is daar nie 'n tekort aan geld in die familie nie. Ek neem aan iemand erf dit en raak nou ontslae vandie spog versameling. What a pity. Ek sal dit gehou het. Maar nou ja, erfgeld is swerfgeld het my ma altyd gesè
Joh pragtig, ek hoop almal kry 'goeie huise'.
Daai Corvette lyk modern selfs gemeet aan vandag se tye. BEAUTIFUL
Lot #48 was my "grootword" kar…..
El sal dit juis bewaar as nagedagtenis aan my ouers. So word ouers se goedere maar net verkoop, wat hulle oor jare opgebou het. Sal darem wat wil gee vir so n erfenis.